Il-ħajja sabiħa tkun imżewqa u okkupata minn ħaġa għal oħra. B'hekk ir-rutina ma tieqaf qatt, u kull persuna tħossha utli fis-soċjetà. L-ispirtu żagħżugħ jiflaħ għal aktar avventuri fil-ħajja, u fil-fatt għall-intervista tal-lum intervistajt kantanta żagħżugħa, li mal-ġurnata x-xogħol tagħha huwa ferm lil hinn minn din il-linja. Qed nirreferi għal Jessica Magro. Għandha ħamsa u għoxrin sena, toqgħod Ħaż-Żebbuġ u x-xogħol primarju tagħha huwa ta' awditur. Tħobb ħafna l-qari u s-safar. Tqis lilha nnifisha bħala persuna indipendenti, ferriħija u ta' qalb tajba. Tipprova tgħin lil kulħadd, kemm lil min taf u anke le. Tħobb tkun imdawra mill-ħbieb u tħobb tgawdi l-ħajja kemm tista'. Skont ma qaltli hi stess, difett kbir tagħha hu li tirrabja malajr, u ma tħobbx iżżomm xi ħaġa li ddejjaqha fuq l-istonku. Jessica ilha tkanta minn mindu kellha tnax-il sena. Kienet waqfet għal erba' snin waqt li kienet l-Università u wara li gradwat iddeċidiet li terġa' tibda. Kif qaltli hi stess allavolja kellha perjodu wieqfa mill-kant, xorta baqgħet tieħu sehem f'affarijiet tal-Università, bħal korsijiet tal-kant tad-Degree Plus. Il-ħajra tal-kant minn dejjem kienet ġo fiha. "Niftakarni żgħira nkanta quddiem il-mera jew nirrekordja lili innifsi fuq il-cassette. Meta kelli tnax-il sena ħadt sehem fil-kor tal-iskola fejn kont nattendi u l-għalliema tal-mużika ħajritni biex nibda mmur nieħu l-lezzjonijiet tal-kant. Xħin għedt lill-ġenituri tiegħi mill-ewwel qaluli iva u raw kif għamlu biex ħaduni. L-ewwel għalliema tal-kant tiegħi kienet Doreen Galea li għenitni ħafna biex nikseb il-kunfidenza fuq il-palk", bdiet tgħidli dwar il-bidu tal-avventuri tagħha fil-kant. Mużikalment Malta tinsab fit-triq it-tajba Ma' Jessica ddiskutejt dwar dak li tinnota mużikalment fil-preżent hawn Malta, jekk taħsibx li Malta tinsab f'post tajjeb fejn tidħol il-mużika, jew jekk għadx hemm ħafna affarijiet x'jiġu irranġati. Mingħajr tlaqliq ta' xejn Jessica weġbitni, "L-iktar ħaġa li timpressjonani fil-qasam tal-mużika f'Malta hi t-talent numeruż li hawn, kemm bħala kantanti u anki bħala mużiċisti, u dik togħġobni ħafna għax ifisser li hemm varjetà ta' stili differenti. Naħseb li Malta mxiet ħafna mużikalment. Meta nisma' diski Maltin ta' xi għaxar snin ilu u nqabbilhom ma' tal-lum, nisma' differenza kbira, kemm minn lat ta' produzzjoni, li saret ħafna aħjar, u anki minn lat ta' kreattività. Illum il-ġurnata sirt nisma' stili ġodda f'Malta li qabel kienu biss jinstemgħu barra minn Malta. Ovvjament dejjem ikun hemm xi jsir aħjar għax sitwazzjoni qatt ma tkun perfetta, però naħseb li qegħdin fit-triq it-tajba", sostniet Jessica. Ta' min jgħid li Jessica kellha diversi esperjenzi fil-kant, kemm lokali u anke barra minn xtutna fosthom ġewwa Bari fl-Italja. B'hekk ma stajtx ma nistaqsihiex fejn tixtieq li tieħu l-mużika tagħha. "Ovvjament, l-ewwel u qabel kollox nixtieq inkabbar il-preżenza tiegħi f'Malta, imma wkoll nixtieq ħafna nimrah f'Londra u fl-Amerka. Imma dawn għadhom passi ftit 'il-bogħod għalissa", sostniet Jessica. Tibża' ħafna mid-dlam Kurżità u fatt kurjuż dwar Jessica huwa li hi personali tibża ħafna mid-dlam. Ħallejt f'idejha sabiex telabora aktar dwar dan il-fatt li ilu jiġri warajha. Fil-fatt stqarret miegħi li meta normalment tasal lura d-dar u ma jkun hemm ħadd, biex titla t-taraġ tixgħel kullimkien u t-taraġ titilgħu tiġri. "Naħseb din il-biża' ġejja għax meta kont żgħira l-ġenituri kienu jgħiduli, "Jekk ma toqgħodx kwieta jiġi l-babaw għalik, u kont nassoċjah ma' xi ħaġa li ġejja mid-dlam, allura bqajt bil-biża' f'moħħi. Esperjenza qarsa, li ġratli kemm-il darba hi li nkun tiela' niġri t-taraġ u nitfixkel f'saqajja u naqa' għal wiċċi", sostniet miegħi Jessica. Kif nafu, Malta hija daqsxejn ta' gżira fil-Mediterran, u dan l-aħħar donnu li qed ifaqqsu ħafna kantanti lokali. B'hekk iddiskutejt ma' Jessica dwar jekk tibżax mill-kompetizzjoni, jew jekk forsi ġieli qatgħet qalbha. Fil-fatt weġbitni fin-negattiv. "Il-kompetizzjoni hija ħaġa normali fil-ħajja, u l-ħajja qatt ma tkun faċli u qatt ma tagħtik kollox fuq platt tad-deheb. Jekk trid li tirnexxi f'xi ħaġa trid tagħmel l-almu tiegħek. Ma nistax ngħid li qatt ma qtajt qalbi. Naħseb li kulħadd ikollu dawk il-mumenti ta' dubju, iktar u iktar meta tibda tara kollox iseħħ kontra għal dak li tkun pjanajt ġo moħħok. Imma fl-aħħar mill-aħħar, dejjem erġajt qomt fuq saqajja, iktar soda minn qabel", tbissmet tgħidli. Kif għedt fil-bidu tal-intervista, Jessica taħdem bħala awditur, u fl-istess waqt il-mużika hija l-prijorità tagħha. Ridt inkun naf kif jirnexxilha tlaħħaq ma' dan kollu, u kemm normalment tiddedika ħin f'ġimgħa għall-kant. "Jirnexxili nlaħħaq għax nippjana l-ħin tiegħi sew fil-bidu ta' kull ġimgħa, u b'hekk inkun naf eżatt x'għandi matul il-ġimgħa kollha. Il-ħin li nqatta' jiddependi ħafna mill-attivitajiet li jkolli u anki mill-istaġun, eżempju fl-istaġun tat-tiġijiet jew tal-Milied inkun imħabbta ħafna bl-attivitajiet li jiġu ma' dawk iż-żminijiet. Bħala ħin ma nafx eżatt, imma wara ġurnata xogħol ħafna drabi jkolli xi rehearsal jew xi lezzjoni tal-kant, allura nispiċċa dejjem nasal tard id-dar", sostniet miegħi Jessica. Delizzju kemmxejn stramb għal xi wħud u li għandha Jessica huwa s-sewqan fit-toroq lokali. Fil-fatt issostni li tħobb issuq meta ma ssibx traffiku. Fi kliemha stess sostniet miegħi li tħossha rilassata meta ssuq, iktar u iktar meta tkun qed tisma' diski li jogħġbuha fl-istess ħin. "Kemm-il darba jfettilli nitlaq għal dawra lejn Wied iż-Żurrieq u noqgħod indur. Ovvjament, din il-ħaġa ma nistax nagħmilha fil-qilla tat-traffiku għax ħafna drabi nispiċċa nieqaf. Anki filgħodu meta nkun sejra għax-xogħol, ma nkunx nista' mmur indur fejn irrid", stqarret miegħi. Matul din l-intervista skoprejt li Jessica għandha fobija u biża' fuqha li tinsa l-kliem tad-diski li tkun ser tkanta. Din l-affari taqbadha l-aktar wara l-kwinti ftit minuti qabel ma toħroġ tkanta. "Kemm-il darba ġratli li naqra l-lirika ftit qabel ma nitla' fuq il-palk. Għall-grazzja t'Alla qatt ma ġratli li nsejthom waqt li nkun qed inkanta", sostniet Jessica. Episodju ieħor li żgur għal Jessica ma tkunx tixtieq li jirrepeti ruħu u li baqa' f'moħħha hu meta darba kienet qed tkanta u kienet diska ftit imqajma allura bdiet tiċċaqlaq ftit, u f'daqqa waħda l-wire inqala' minn mal-mikrofonu. Spiċċat tkanta u ma tinstemax, li kienet ftit imbarazzanti. Fl-aħħar nett Jessica qasmet ix-xewqa tagħha miegħi li għall-futur tixtieq li tieħu sehem f'festivals nazzjonali u anke toħroġ kanzunetti oriġinali.